text: Ny privatskole kan erstatte kostskole
  23 juni 2013 kl. 14.14
  Østjyllands privatskole ønsker at leje Kostskolen Kildebjergets bygninger ved Stouby af Hedensted Kommune, når de sidste kostskoleelever forlader dem i juni i år.
  Privatskolen underviser elever fra 0-6 klasse og har for øjeblikket 60 tilmeldte elever. Skolen ønsker at starte op fra august i år.
  I forvejen driver organisationen bag skolen efterskolen Phønix på Hjarnø og skolen "Nilen" i Højbjerg ved Århus. Eleverne er primært 2-sprogede elever med hovedvægt på danskere med tyrkisk afstamning. Der er ikke tale om religiøse skoler, og begge skoler har opnået meget fine resultater.
  Hedensted byråd skal drøfte skolens ønske om leje af bygningerne den 26. juni. 
  Det er Region Midtjylland, der har drevet Kostskolen Kildebjerget og på grund af manglende elevtal besluttet at nedlægge den. Det er imidlertid Hedensted Kommune, der ejer bygningerne, som regionen derfor har lejet. Denne lejeaftale løber til og med 2014, og da Region Midtjylland ikke har planer om at oprette andre regionale tilbud på stedet, ønsker de at udleje bygningerne til Østjyllands privatskole.
  